## La Generalitat impulsa la formació en ciberseguretat industrial en les universitats

*** El centre de ciberseguretat CSIRT-CV forma estudiants de grau en enginyeria amb un simulador de ciberatacs a una línia de producció
* La Universitat d’Alacant inaugura el cicle amb un taller per als estudiants del grau en Enginyeria Biomèdica**

La Conselleria d’Hisenda i Economia, a través del Centre de Seguretat TIC de la Comunitat Valenciana (CSIRT-CV), ha iniciat un cicle de jornades en col·laboració amb les universitats valencianes, per a formar els futurs professionals de diversos àmbits sobre ciberseguretat en entorns industrials.

La primera de les jornades de demostració ha tingut lloc en la Universitat d’Alacant. La formació ha sigut impartida a un grup de més de 80 estudiants del grau en Enginyeria Biomèdica, que han pogut conéixer quins són els riscos de ciberseguretat existents en el seu sector i com han de protegir les infraestructures crítiques i les empreses industrials.

CSIRT-CV és un centre dependent de la Direcció General de Tecnologies de la Informació i les Comunicacions (DGTIC) que té quasi dos dècades d’experiència en la lluita contra la ciberdelinqüència i en la conscienciació i formació en ciberseguretat.

El director general de TIC, Javier Balfagón, ha explicat que “en estes jornades de demostració es forma els futurs enginyers en coneixements tècnics en ciberseguretat industrial, orientant cada taller al sector corresponent, ja siga el biomèdic, l’informàtic, etcètera”.

Els tallers inclouen una demostració pràctica amb un simulador portàtil d’un entorn industrial, que consistix en una maleta que replica els components d’una línia de producció industrial. Gràcies al simulador, els experts de CSIRT-CV poden plantejar què ocorre en els escenaris de risc i figurar un atac, i amb això explicar totes les fases que seguix un atacant, des de la fase de reconeixement fins a la fase d’execució.

**Tecnologies de l’operació**

Les tecnologies de l’operació (TO) engloben els sistemes i dispositius que gestionen operacions industrials, com controladors lògics programables (PLC), sistemes SCADA (*Supervisory Control and Data Acquisition*) o sensors, actuadors i xarxes industrials. Es poden trobar en plantes fotovoltaiques, fàbriques, sistemes industrials, etc., i, també, inclouen els dispositius IoT (Internet de les coses) i dispositius mèdics connectats.

La ciberseguretat en la tecnologia operativa és crucial perquè protegix els sistemes que controlen processos físics en sectors com l’aigua, l’energia, el transport, la manufactura i altres servicis essencials. A més, a diferència dels sistemes de tecnologies de la informació, una fallada en les TO pot causar danys físics com explosions, vessaments químics, accidents laborals, etc. Així mateix, un ciberatac pot detindre la producció i generar pèrdues milionàries.

El director general de TIC ha destacat la importància de la ciberseguretat industrial i ha recordat que “abans els sistemes TO estaven aïllats, però ara estan connectats a xarxes corporatives o, fins i tot, a Internet directament. I cal tindre en compte que, com molts d’estos dispositius són antics, van ser dissenyats sense considerar la ciberseguretat i usen protocols sense xifratge ni autenticació robusta”.

Segons Balfagón, “en el cas d’esta jornada ens hem centrat en l’àmbit biomèdic, prenent com a referència els atacs a la cadena de producció en el control de qualitat dels entorns farmacèutics, així com altres escenaris habituals com les plantes de fabricació de dispositius mèdics, els controls de qualitat dels dispositius o, fins i tot dins del sector farmacèutic i químic, l’embotellament de medicaments o productes sanitaris”.

**Formació reglada en ciberseguretat**

Estes jornades han sigut dissenyades per a captar l’atenció de l’àmbit acadèmic, a partir de l’experiència de CSIRT-CV dels últims anys en l’organització de tallers de formació en ciberseguretat en centres educatius. Les dos pròximes cites del cicle tindran lloc en la Universitat Politècnica de València i s’estan planificant noves sessions en la resta de les universitats valencianes.

Amb estos tallers es perseguix sensibilitzar i formar els estudiants sobre els desafiaments de ciberseguretat als quals s’enfronta la tecnologia operativa i fomentar la incorporació de formació reglada en esta disciplina en les universitats, en formació professional i en els centres tecnològics.

Segons Balgafón, “la ciberseguretat industrial és fonamental per a la salut de la nostra economia i el teixit empresarial i per al dia a dia de la nostra societat. A més, la indústria connectada demanda cada vegada més professionals qualificats en ciberseguretat a través d’una educació sòlida i actualitzada. Per això, també oferim estos recursos d’aprenentatge com a peça clau per a investigacions, treballs acadèmics i futurs projectes col·laboratius”.

**Centre d’innovació i competència en ciberseguretat**

Estes jornades s’emmarquen en el projecte ‘Centre d’innovació i competència en ciberseguretat’ de CSIRT-CV, que perseguix convertir la Comunitat Valenciana en un referent en ciberseguretat industrial a Espanya i la Unió Europea. L’objectiu principal del projecte és l’enfortiment de capacitats en matèria de ciberseguretat i avançar en la protecció de les infraestructures crítiques i de les empreses industrials de la Comunitat.

Una de les activitats previstes per a complir este objectiu és la celebració de diferents jornades per a donar a conéixer els entorns i demostradors del laboratori de ciberseguretat industrial de CSIRT-CV, en el qual estan representats els principals sectors industrials de la Comunitat.

La iniciativa forma part del programa RETECH (xarxes territorials d’especialització tecnològica) i està cofinançada amb fons europeus Next Generation EU, a través del Pla de recuperació, transformació i resiliència.

Fecha: 24/09/2025